RESOLUCIÓN do 4 de maio de 2005, da Delegación Provincial de Pontevedra, pola que se dispón o rexistro, o depósito e a publicación, no Diario Oficial de Galicia, do laudo arbitral sobre o conflito presentado na empresa Maviva, S.A., na negociación do seu convenio colectivo.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 24/06/2005

Visto o texto do laudo arbitral sobre o conflito presentado na empresa Maviva, S.A., na negociación do seu convenio colectivo, que tivo entrada no rexistro único do edificio administrativo da Xunta de Galicia en Vigo o día 29-4-2005, e de conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, artigo 2.f) do Real decreto 1040/1981, do 22 de maio, sobre rexistro e depósito de convenios
colectivos de traballo artigo 24.4º do Acordo interprofesional galego sobre procedementos extraxudiciais de solución de conflitos de traballo (AGA) e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial,
ACORDA:
Primeiro.-Ordenar a inscrición do devandito laudo arbitral no libro de rexistro de convenios colectivos de traballo, que consta nesta delegación provincial, e a notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Vigo, 4 de maio de 2005.
Joaquín Macías Sánchez
Delegado provincial de Pontevedra
Acta de arbitraxe
En Vigo o 21 de abril de 2005, sendo as 1.40 horas, reunidos dunha parte Maruxa Sanmartín Gómez, administradora única, Daniel Gómez Prieto, apoderado, Noemí López Bravo, responsable de RR.HH. da empresa Maviva, S.A., e doutra os representantes legais dos traballadores, Benxamín Dacosta Rodríguez, presidente do comité de empresa (CCOIR), e os membros do mesmo Anxo Prado Barbosa e Maite Santiago Ríos (CCOIR), Juan Carlos Rodríguez González e Fernando Dacosta Rocha (UGT), Javier González Vidal, Manuel Martínez Lago e Iván Álvarez Fernández (USO), no conflito formulado na empresa Maviva, S.A. na negociación do convenio colectivo de empresa, e no que foi nomeado mediador, en acta de constitución da comisión prevista no artigo 15 do Acordo interprofesional galego sobre procedementos extraxudiciais de solución de conflitos de traballo, José Mª Casas de Ron, ante a situación de bloqueo na reunión de mediación, acordan nomear ao citado mediador árbitro, conforme o procedemento establecido
para tal efecto no acordo de solución de conflitos.
En virtude do anterior, o árbitro resolve as discrepancias formuladas ditando este laudo coas seguintes cláusulas:
1. Incrementos salariais:
Ano 2005: o incremento será do 1% aplicado sobre o salario base e antigüidade máis media paga, que se devengará no mes de setembro. O complemento de absentismo fíxase en 33,04 euros. O resto de conceptos incrementaranse no 4,5%.
Efectuarase revisión salarial sempre que o IPC real supere o 3,25% aplicándose a devandita revisión desde o mes en que se supere tal porcentaxe.
Ano 2006: o incremento será do 1% aplicado sobre o salario base e antigüidade máis media paga, que se devengará no mes de setembro. O complemento de absentismo fíxase en 33,04 euros. O resto de conceptos incrementaranse no 4,5%.
Efectuarase revisión salarial sempre que o IPC real supere o 3,25% aplicándose a devandita revisión desde o mes en que se supere tal porcentaxe.
2. Licenzas por asuntos persoais: engádese á redacción establecida no actual convenio colectivo o seguinte parágrafo «en caso de discrepancias na apreciación das causas ou xustificación, estas resolveranse no seo da comisión paritaria do convenio, reunida para tal efecto. En caso de persistir o desacordo solicitarase consulta vinculante ao árbitro actuante que a emitirá motivadamente».
3. Bolsa de horas: queda establecida en 4 días por ano para o período 2005-2006. En caso de formularse a súa alteración por necesidades empresariais será necesaria a apertura dun proceso de negociación cos representantes legais dos traballadores.
4. Contratos a tempo parcial: para os efectos das previsións establecidas no artigo 12 do Estatuto dos traballadores sobre número de horas complementarias establécese a porcentaxe do 60%. Esta modalidade de contratación queda expresamente vedada para a substitución de persoal por cambio de quendas por decisión unilateral da empresa. Así mesmo, tampouco se poderá contratar a tempo parcial traballadores que prestasen servizo na empresa no último ano a través de contratos por obra ou servizo determinado.
5. Vixencia do convenio: establécese unha vixencia para os anos 2005 e 2006.
De conformidade coas normas e procedementos establecidos no acordo interprofesional galego sobre procedementos extraxudiciais de solución de conflitos de traballo, no lugar, data e hora anteditos asínase este laudo que pon fin ao conflito colectivo formulado na empresa Maviva, S.A.